SKRIFTLIG FORESPØRGSEL E-1508/98

af Daniel Varela Suanzes-Carpegna (PPE) til Kommissionen

(13. maj 1998)

Om: Informationssamfundet og den økonomiske og sociale samhørighed

Europa-Parlamentets Udvalg om Regionalpolitik (betænkning A-0399/97) har understreget, at adgangen til informationssamfundet generelt og konkret evnen til at anvende information og senere omdanne den til relevante kundskaber kræver særlige kvalifikationer af de menneskelige ressourcer. I denne forbindelse fremfører udvalget, at Amsterdam-traktaten indeholder bestemmelse om, at "medlemsstaterne og Fællesskabet arbejder (...) på at udvikle en samordnet strategi for beskæftigelse og især for fremme af en veluddannet, velkvalificeret og smidig arbejdsstyrke og arbejdsmarkeder, som reagerer på økonomiske forandringer, med henblik på at nå de mål, der er fastsat i artikel B i traktaten om Den Europæiske Union og i artikel 2 i nærværende traktat" (Artikel 1 i et nyt afsnit, der indsættes efter EF-traktatens nuværende afsnit VI).

Kan Kommissionen oplyse, om den har taget hensyn til og i påkommende tilfælde fulgt disse anmodninger op vedrørende informationssamfundet i de endelige forslag til reform af strukturfondene, som vedtaget af den samlede Kommission den 18. marts 1998, især for så vidt angår det nye mål 3 vedrørende de menneskelige ressourcer?

Svar afgivet på Kommissionens vegne af Pádraig Flynn

(22. juni 1998)

I sit forslag til Rådets forordning om Den Europæiske Socialfond(1) har Kommissionen foreslået, at fonden yde støtte til foranstaltninger til styrkelse af de menneskelige ressourcer. Især skal Den Europæiske Socialfond bidrage til aktioner, der gennemføres til opfølgning af den europæiske beskæftigelsesstrategi og de årlige retningslinier for beskæftigelsen, som støtter og supplerer medlemsstaternes aktiviteter på følgende politiske områder:

- udvikling af en aktiv arbejdsmarkedspolitik for at bekæmpe arbejdsløsheden, forebygge langtidsledighed, lette genintegrering af langtidsledige på arbejdsmarkedet og støtte den erhvervsmæssige integrering af unge og af personer, der ønsker at vende tilbage til arbejdsmarkedet;

- fremme af social integration og lige muligheder for alle for at få adgang til arbejdsmarkedet;

- styrkelse af de almene og faglige uddannelsessystemer som led i en politik for livslang uddannelse for at øge og fastholde beskæftigelsesevne, mobilitet og integration på arbejdsmarkedet;

- forbedring af systemer, der skal fremme en kvalifiseret, uddannet og fleksibel arbejdsstyrke, skabe innovation og fleksibilitet i tilrettelæggelsen af arbejdet, fremme iværksætterkultur og jobskabelse og styrke det menneskelige potentiale inden for forskning, videnskab og teknologi;

- øget inddragelse af kvinder på arbejdsmarkedet, herunder bedre muligheder for at gøre karriere, kvinders adgang til nye jobmuligheder og selvstændig virksomhed samt en mindskelse af den vertikale og den horisontale kønsopdeling på arbejdsmarkedet;

I artikel 2, stk. 3, i den foreslåede forordning fastslås det, at der skal tages hensyn til den sociale og arbejdsmæssige dimension i informationssamfundet, bl.a. ved at udarbejde en politik og programmer, der er udformet så man kan udnytte beskæftigelsesmulighederne i informationssamfundet og sikre lige adgang for alle til informationssamfundets faciliteter og fordele.

(1) KOM(98) 131 endelig udg.